علنات وزارة الصحة، اليوم الخميس، تسجيل 95 اصابة جديدة بفيروس كورونا فهاد 24 ساعة الأخيرة، ووصل الطوطال لـ6607 مصاب. وكشف محمد اليوبي، مدير مديرية الأوبئة والوقاية من الأمراض، انه تم تسجيل 2 وفيات جديدة، ووصلنا فالمجموع لـ190، وبالتالي نسبة الإماتة بقات مستقرة ف2,9 فالمائة. بالنسبة لحالات التعافي، تسجلات اليوم 179 حالة شفاء جديدة، وبلغ العدد الإجمالي 3310، اي بنسبة فاتت النص، تحديدا 50,1 فالمائة، وأكد اليوبي ان أعداد المتعافين تجاوزات أعداد المصابين اللي كيتلقاو العلاج. وقال المسؤول فوزارة الصحة بللي تم اكتشاف 81 حالة من الإصابات اللي تسجلات اليوم عن طريق التتبع الصحي للمخالطين، أي بنسبة 86 فالمية. وعدد المخالطين وصل فالمجموع لـ37290، منهم 7973 مخالط مازالين تحت المراقبة الصحية. واستبعدات التحاليل المخبرية، 1957 حالة خرجات نتائجها سلبية، وبلغ مجموع الحالات السلبية اللي تم اكتشافها منذ بداية الوباء لـ71315 فالمجموع. بالنسبة لمرضى “كوفيد 19” اللي كيتعالجو حاليا، ف91 فالمية منهم ماعندهم حتى أعراض أو اعراضهم بسيطة وخفيفة، و8 فالمية حالتهم متوسطة ولا تدعو للخطر، و1 فالمية فقط اللي حالتهم حرجة. اما بالنسبة للتوزيع حسب السن والجنس، فمعدل اعمار المصابين تحدد ف35 سنة، و58 فالمية منهم ذكور، و42 فالمية إناث. وهذا توزيع الاصابات حسب الجهات: 
حصيلة كورونا ف24 ساعة: 95 حالة جديدة و2 وفيات.. فالمجموع وصلنا لـ6607 فالطوطال و3310 تشافاو و190 توفاو.. ولاول مرة عدد اللي تشافاو فات المصابين اللي تحت العلاج